У XX стагоддзі друкаванне азбук развівалася параўнальна шалёнымі тэмпамі. Зараз у спісе розных буквароў і лемантароў Нацыянальнай бібліятэкі — больш за 400 выданняў! У 20-я гады рыхтавалі спецыяльныя кнігі, прызначаныя для навучання грамаце людзей розных прафесій. Актыўна праходзіла барацьба з непісьменнасцю — і па-рознаму вучылі чырвонаармейцаў, працаўнікоў сельскай гаспадаркі, леснікоў. Пад кожную аўдыторыю падбіралі малюнкі і тэксты. А ў пасляваенныя гады пачынаецца традыцыя, прыбліжаная да сучаснай. У кастрычніку Нацыянальная бібліятэка Беларусі плануе падрыхтаваць спецыяльную выставу, прысвечаную букварам, дзе можна будзе ўбачыць найбольш цікавыя экзэмпляры.